พายุโนรู มีศูนย์กลางที่อำเภอเมือง จังหวัดชัยภูมิ คาดว่าจะเคลื่อนเข้าสู่จังหวัดเพชรบูรณ์ภายในคืนนี้
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยา กล่าวว่า ขณะนี้จุดศูนย์กลางของพายุโนรูเคลื่อนจากอำเภอชนบท จังหวัดขอนแก่น เข้าสู่อำเภอเมือง จังหวัดชัยภูมิ  ทั้งนี้ เส้นทางของพายุจะเคลื่อนเข้าสู่จังหวัดเพชรบูรณ์ภายในคืนนี้และอ่อนกำลังลงกลายเป็นหย่อมความกดอากาศต่ำกำลังแรงในระยะต่อไป ส่งผลให้ภาคกลาง ภาคเหนือตอนล่าง และภาคตะวันออกเฉียงเหนือด้านตะวันตก ภาคตะวันออก ภาคใต้ รวมทั้งกรุงเทพมหานครและปริมณฑล มีฝนตกชุกหนาแน่น สำหรับการคาดการณ์ฝนในอีก 3 วันข้างหน้า ตั้งแต่วันนี้ (29 กันยายน 2565) พื้นที่ใกล้กับจุดศูนย์กลางของพายุจะได้รับผลกระทบในพื้นที่จังหวัดนครราชสีมา ชัยภูมิ บุรีรัมย์ สุรินทร์  ขอนแก่น มหาสารคาม ภาคกลาง ภาคตะวันออกและภาคเหนือตอนล่าง ส่วนภาคใต้ฝั่งตะวันตกจะมีฝนตกชุกหนาแน่น ส่วนในวันที่ 30 กันยายน 2565 คาดว่าพายุจะอ่อนกำลังลงแต่ยังมีฝนตกบริเวณภาคเหนือตอนบน ภาคตะวันออก ภาคกลางบางส่วน และภาคใต้ แต่ภาคตะวันออกเฉียงเหนือจะมีฝนลดลง และในวันที่ 1 ตุลาคม 2565 บริเวณภาคเหนือ ภาคตะวันออกเฉียงเหนือ ภาคตะวันออก ยังคงมีฝนตกชุก เนื่องจากอิทธิพลจากร่องมรสุมกำลังแรงที่พาดผ่านอยู่ ประกอบกับมวลอากาศเย็นที่แผ่ลงมาปกคลุม ทั้งนี้ ในวันที่ 3-4 ตุลาคมนี้ ปริมาณฝนจะลดลง